CELEX: 32008R1028
Language: ro
Date: 2008-09-19 00:00:00
Title: Regulamentul (CE) nr. 1028/2008 al Comisiei din 19 septembrie 2008 privind clasificarea anumitor mărfuri în Nomenclatura Combinată

21.10.2008   
            
            
               RO
            
            
               Jurnalul Oficial al Uniunii Europene
            
            
               L 278/3
            
         
      REGULAMENTUL (CE) NR. 1028/2008 AL COMISIEI
   
   din 19 septembrie 2008
   privind clasificarea anumitor mărfuri în Nomenclatura Combinată
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii Combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 a stabilit regulile generale pentru interpretarea Nomenclaturii Combinate. Aceste reguli se aplică, de asemenea, oricărei alte nomenclaturi care se bazează integral sau în parte pe aceasta sau care îi adaugă acesteia orice subdiviziune suplimentară și care se stabilește prin dispoziții comunitare specifice, în vederea aplicării măsurilor tarifare și a altor măsuri referitoare la schimbul de mărfuri.
            
         
               (3)
            
            
               În temeiul respectivelor reguli generale, mărfurile descrise în coloana 1 a tabelului prezentat în anexă trebuie clasificate la codul NC indicat în coloana 2, în conformitate cu explicațiile care figurează în coloana 3 a tabelului menționat.
            
         
               (4)
            
            
               Trebuie menționat că, sub rezerva măsurilor în vigoare în Comunitate, privitoare la sistemele de dublu control și de supraveghere comunitară prealabilă și a posteriori a produselor textile la importul în Comunitate, informațiile tarifare obligatorii, eliberate de către autoritățile vamale ale Statelor Membre referitoare la clasificarea mărfurilor în Nomenclatura combinată și care nu sunt în concordanță cu cele stabilite prin acest regulament vor putea fi invocate în continuare de către titularul lor pe o perioadă de șaizeci de zile, conform dispozițiilor articolului 12, paragraful 6, al Regulamentului (CEE) nr. 2913/92 al Consiliului din 12 octombrie 1992, care stabilește Codul Vamal Comunitar (2).
            
         
               (5)
            
            
               Măsurile prevăzute de prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului prezentat în anexă se clasifică în Nomenclatura Combinată la codul NC indicat în coloana 2 a tabelului menționat.
   Articolul 2
   Sub rezerva măsurilor în vigoare în Comunitate, privitoare la sistemul de dublu control și la supravegherea comunitară prealabilă și a posteriori a produselor textile la importul în Comunitate, informațiile tarifare obligatorii eliberate de autoritățile vamale ale Statelor membre, care nu sunt în concordanță cu acest regulament, pot fi invocate în continuare pe o perioadă de 60 de zile, conform dispozițiilor articolului 12, paragraful 6, al Regulamentului (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 septembrie 2008.
      
         
            Pentru Comisie
         
         László KOVÁCS
         
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Explicații
               
            
                  (1)
               
               
                  (2)
               
               
                  (3)
               
            
                  Articol confecționat din material tricotat de diferite culori, din fibre sintetice. Materialul este adecvat pentru confecționarea costumelor de baie.
                  Acest articol este conceput pentru a fi purtat direct pe piele și acoperă numai bustul.
                  Două bucăți triunghiulare de material textil formează cupe pentru sâni, în timpul purtării articolului. Fiecare dintre cele două triunghiuri este căptușit cu material textil unicolor și tivit pe cele trei laturi. Tivul laturii inferioare este cilindric, iar prin el trece un șnur din material textil elastic. La unghiul superior al fiecărui triunghi este cusut un șnur din material textil elastic. Cele două șnururi elastice verticale se leagă la ceafă, iar șnurul elastic orizontal se leagă la spate.
                  (sutien)
                  (A se vedea fotografiile nr. 644 A, 644 B și 644 C) (1)
                  
               
               
                  6212 10 90
               
               
                  Clasificarea se stabilește pe baza Regulilor generale 1 și 6 de interpretare a Nomenclaturii Combinate, a notei 2 (a) la capitolul 61, precum și a textului codurilor NC 6212, 6212 10 și 6212 10 90.
                  Deși din punctul de vedere al aspectului general, al croielii și al tipului de material, articolul pare a fi partea superioară a unui costum de baie din două piese („bikini”), este exclusă clasificarea la poziția 6112 (costume de baie), având în vedere lipsa părții inferioare a „costumului de baie din două piese”. A se vedea, de asemenea, notele explicative ale Sistemului Armonizat aferente poziției 6112, litera (C).
                  Pe lângă aceasta, articolul nu este un „articol incomplet” de la poziția 6112 (costume de baie) în sensul regulii generale de interpretare 2 (a), deoarece articolul nu are caracteristicile esențiale ale articolului complet (costum de baie din două piese), întrucât nu poate fi utilizat ca atare pentru înot.
                  Articolul are caracteristicile unui sutien, deoarece, datorită șnururilor textile, cele două bucăți triunghiulare de material textil formează cupe pentru sâni atunci când articolul este purtat. Legarea șnurului orizontal și a celor verticale strâns în jurul corpului permite ridicarea și susținerea sânilor. Prin urmare, produsul se încadrează în categoria articolelor „concepute pentru a fi purtate ca articol de îmbrăcăminte cu rol de susținere” în sensul notelor explicative ale Sistemului Armonizat aferente poziției 6212, primul paragraf.
                  În plus, asemenea altor sutiene, acest articol este conceput pentru a fi purtat direct pe piele.
                  Articolul trebuie clasificat ca sutien la poziția 6212, deoarece această poziție include sutiene de toate tipurile [a se vedea notele explicative ale Sistemului Armonizat aferente poziției 6212, al doilea paragraf punctul (1)].
               
            
         
      
         
      
         
      
         (1)  Fotografiile au un caracter strict informativ.